EURÓPSKA KOMISIA V Štrasburgu16. 5. 2017 COM(2017) 260 final SPRÁVA KOMISIE EURÓPSKEMU PARLAMENTU, EURÓPSKEJ RADE A RADE



Dvanásta správa o priemiestňovaní a presídľovaní



x0009





1Úvod Dvanásta správa o premiestňovaní a presídľovaní poskytuje aktualizované informácie o súčasnom stave vykonávania mechanizmu premiestňovania a systému presídľovania od poslednej správy z 12. apríla, pričom sa v nej poukazuje na nedostatky a zostávajúce opatrenia, ktoré treba ešte prijať na splnenie záväzkov v rámci tohto mechanizmu a systému. Počas vykonávania systému zostáva rozhodujúcim faktorom jeho úspechu jeden element: vzájomná spolupráca a dôvera medzi členskými štátmi premiestnenia a prijímajúcimi členskými štátmi pri dosahovaní súladu s rozhodnutiami Rady o premiestnení a ich vykonávaní. Po tom, ako postup premiestňovania začal fungovať a väčšina členských štátov začala pravidelne predkladať prísľuby, pravidelné mesačné presuny sa výrazne zvýšili. Aj dva prijímajúce členské štáty vyvinuli ďalšie úsilie na zlepšenie vzájomnej spolupráce a dôvery s cieľom urýchliť premiestňovanie. V dôsledku toho členské štáty premiestnili v prvých štyroch mesiacoch roku 2017 takmer rovnaký počet osôb ako v celom roku 2016. Dosiaľ bolo celkovo premiestnených viac ako 18 000 ľudí z Grécka čo dokazuje, že proces premiestňovania je účinný, ak je vôľa dodržiavať, čo bolo dohodnuté spoločne v duchu lojálnej spolupráce. Premiestnenie zostáva hlavným opatrením, ktoré umožní zmierniť tlak na Grécko a Taliansko a podeliť sa s nimi o zodpovednosť za riešenie otázky žiadateľov, ktorí jednoznačne potrebujú medzinárodnú ochranu. Hoci migranti naďalej prichádzajú v malom počte, Grécko je stále vystavené tlaku, lebo sa na jeho území nachádza viac ako 62 000 migrantov, z ktorých je približne 13 500 na ostrovoch a približne 48 500 na pevnine. Od začiatku roka 2017 prišlo do Talianska 45 130 migrantov, čo v porovnaní s príslušným obdobím roku 2016 predstavuje nárast o 40 %. Avšak, prevažná väčšina prichádzajúcich migrantov nepatrí k národnostiam, ktoré jednoznačne potrebujú medzinárodnú ochranu, čo je podľa rozhodnutí Rady požiadavka oprávnenosti na premiestnenie. V roku 2017 počet prichádzajúcich Eritrejčanov, hlavnej štátnej príslušnosti oprávňujúcej na premiestnenie v Taliansku, výrazne klesol: z druhého miesta medzi krajinami pôvodu prichádzajúcich migrantov v roku 2016, keď z Eritrey pochádzalo 11,5 % prichádzajúcich migrantov, klesla Eritrea pod úroveň prvých desiatich národností podľa počtu príchodov, a to len s 2,3 % príchodov. Napriek tomuto prudkému poklesu počet Eritrejčanov, ktorí prišli do Talianska v roku 2016, a ktorí by mali byť ešte zaregistrovaní a premiestnení do iných členských štátov, stále predstavuje okolo 11 000 osôb. Ako bolo uvedené v predchádzajúcich správach, počet osôb oprávnených na premiestnenie, ktoré sa nachádzajú v Taliansku a Grécku, je nižší, než sa predpokladalo v rozhodnutiach Rady. V Grécku, kde by mal podľa očakávaní zostať počet registrovaných žiadateľov o premiestnenie stabilný (27 146 osôb registrovaných, z ktorých 12 707 už bolo premiestnených), je ešte stále približne 12 400 osôb, ktoré treba premiestniť. V Taliansku bolo na účely premiestnenia dosiaľ zaregistrovaných viac ako 8 300 osôb, z ktorých bolo premiestnených už 5 711 osôb a ďalších 700 by malo byť registrovaných čoskoro. Okrem toho v priebehu roka 2017 dosiaľ prišlo viac ako 1 100 Eritrejčanov a treba ich ešte registrovať na premiestnenie. Premiestnenie všetkých oprávnených osôb do septembra 2017 je preto možné a uskutočniteľné a malo by byť prioritou pre všetky členské štáty. Tieto nižšie počty by nemali viesť k tomu, aby členské štáty poľavili vo svojom úsilí, pretože súčasné tempo premiestňovania je stále nepostačujúce na premiestnenie všetkých oprávnených osôb do septembra 2017, a najmä v Grécku je potrebné nepretržité výrazné zrýchlenie v súlade s mesačnými cieľmi, ktoré Komisia stanovila vo svojej desiatej správe. Premiestňovanie, ako je stanovené v rozhodnutiach Rady, je právnym záväzkom. Je potrebné, aby sa na procese premiestňovania z Talianska a Grécka podieľali všetky členské štáty. Hoci mnohé členské štáty svoje úsilie zvýšili, žiaľ, stále je však niekoľko členských štátov, ktoré dosiaľ nepremiestnili ani jednu osobu, čím porušujú svoje právne záväzky a nedodržiavajú svoje záväzky voči Taliansku, Grécku a ani voči ďalším členským štátom, ktoré uskutočňujú premiestnenia a tým dodržiavajú svoje záväzky. Hoci mnohé odporúčania uvedené v jedenástej správe stále platia (z dôvodu dvojmesačného cyklu charakteru premiestňovania), táto dvanásta správa sa zameriava najmä na členské štáty, ktoré systematicky odmietali vykonávať rozhodnutia Rady a nesplnili záväzky, ku ktorým sa zaviazali. Pokiaľ ide o presídľovanie, plnenie záverov z júla 2015 o presídlení 22 504 osôb úspešne napreduje, pričom už boli presídlené viac ako dve tretiny dohodnutého počtu. Toto v porovnaní s obmedzeným počtom osôb, ktoré členské štáty presídlili prostredníctvom vnútroštátnych alebo multilaterálnych systémov v rokoch 2014 a 2015, predstavuje významný pokrok a jasne ukazuje pridanú hodnotu posilnenej spolupráce v tejto oblasti na úrovni EÚ. 2Premiestňovanie Tempo premiestňovania aj napriek určitým logistickým problémom naďalej predstavuje pozitívny trend. Stanovené ciele by bolo možné dosiahnuť vďaka ďalšiemu úsiliu zo strany všetkých členských štátov premiestnenia. Účelom týchto cieľov, ktoré stanovila Komisia, je zabezpečiť účinné a časovo primerané premiestnenie všetkých oprávnených osôb, ktoré sa v súčasnosti nachádzajú v Taliansku a Grécku a zabrániť pritom akýmkoľvek operatívnym a logistickým prekážkam, ktoré by vznikli, ak by sa zvyšné presuny vykonávali v posledných týždňoch septembra Splnenie týchto cieľov si vyžaduje ďalšie úsilie a pružnosť vo všetkých fázach postupu premiestňovania, počnúc prísľubmi a končiac presunmi, vrátane dostatočných prijímacích kapacít v členských štátoch premiestnenia po tom, ako sa premiestnenie uskutoční. Premiestnenia z Talianska a Grécka v súčasnosti uskutočňujú takmer všetky členské štáty. Maďarsko, Poľsko a Rakúsko zostávajú jedinými členskými štátmi, ktoré dosiaľ nepremiestnili ani jednu osobu, čím porušujú svoje právne záväzky, hoci Rakúsko oznámilo svoj zámer začať premiestňovať čo najskôr. Okrem toho Česká republika od mája 2016 nepredložila nijaké prísľuby a od augusta 2016 nepremiestnila ani jednu osobu, pričom premiestnila menej než 1 % svojho prideleného počtu žiadateľov.

2.1 Niekoľko členských štátov stále nepredkladá prísľuby a/alebo neuskutočňuje premiestnenia V súčasnosti sú takmer všetky členské štáty aktívne v Taliansku a Grécku a zvýšili pravidelnosť svojich prísľubov. Členské štáty, ktoré boli určité obdobie menej aktívne (Bulharsko, Chorvátsko, Cyprus, Slovinsko, Španielsko či Rumunsko) v súčasnosti predkladajú prísľuby pravidelne. Lotyšsko oznámilo svoje plány predkladať prísľuby pre Taliansko každý mesiac a Švédsko preukázalo skutočné odhodlanie splniť svoje záväzky. V samotnom apríli táto krajina prisľúbila 1 650 miest (500 pre Taliansko a 1 150 pre Grécko). Belgicko, Litva a Malta oznámili, že svoje mesačné prísľuby v blízkej budúcnosti ešte zvýšia. Portugalsko začalo v súčasnosti opäť predkladať prísľuby a zároveň vyriešilo svoje meškanie. Rakúsko v nadväznosti na svoje predchádzajúce oznámenie o tom, že čoskoro začne premiestňovať z Talianska so zameraním na zraniteľných žiadateľov, najmä maloleté osoby bez sprievodu, predložilo konkrétny prísľub 50 miest. V súčasnosti by Rakúsko malo čo najskôr začať predkladať prísľuby pre Grécko. Určité členské štáty vôbec nepredkladajú prísľuby ani neuskutočňujú premiestnenia z Grécka ani Talianska: ·Maďarsko od prijatia rozhodnutí Rady o premiestnení nepredložilo žiadne prísľuby, ani nikoho premiestnilo; ·Poľsko predložilo prísľuby v decembri 2015 a potom sa na uvedenom mechanizme prestalo zúčastňovať. V apríli 2016 Poľsko pozastavilo spracovanie 73 žiadostí o premiestnenie, ktoré mu poslala Grécka azylová služba, čím de facto zmrazilo postup premiestnenia tri a pol mesiaca po predložení prísľubu, a teda nikoho nepremiestnilo. To isté platí aj pre žiadosti z Talianska, ·Česká republika nepredložila nijaké prísľuby od mája 2016. Česká republika sa na uvedenom mechanizme zúčastňovala len vo veľmi obmedzenej miere a uplatňovala politiku prísnych preferencií, v rámci ktorej prijímala iba žiadateľov s dokladmi totožnosti alebo cestovnými dokladmi a všetkých ostatných žiadateľov zamietala. Česká republika od augusta 2016 nikoho nepremiestnila, pričom z Grécka celkovo premiestnia 12 žiadateľov a z Talianska nepremiestnila nikoho (čo predstavuje menej než 1 % svojho právneho záväzku). Maďarsko a Poľsko by malo okamžite začať predkladať prísľuby a uskutočňovať premiestnenia a Česká republika by mala bezodkladne opäť začať predkladať prísľuby a uskutočňovať premiestnenia. Okrem toho niektoré ďalšie členské štáty, ktoré uskutočnili premiestnenia z Grécka, z Talianska nikoho nepremiestnili: ·Bulharsko a Slovensko uplatňujú politiku prísnych preferencií (Bulharsko nie je ochotné prijímať Eritrejčanov a Slovensko prijíma len osamelé matky s deťmi a osoby s cestovnými dokladmi), v dôsledku čoho je pre Taliansko takmer nemožné nájsť žiadateľov, ktorí uvedené preferencie spĺňajú. Bulharsko by malo začať prijímať Eritrejčanov a Slovensko by malo preukázať pružný prístup k svojím preferenciám a čo najskôr začať predkladať prísľuby a uskutočňovať premiestnenia z Talianska, ·Estónsko a Írsko kvôli prísnej politike týkajúcej sa dodatočných bezpečnostných pohovorov uskutočňovanej členskými štátmi premiestnenia ešte nikoho nepremiestnili z Talianska, ·Cyprus, ktorý už viac ako tri mesiace nepredložil žiadne prísľuby, by čo najskôr mal začať predkladať prísľuby pre Taliansko a uskutočňovať premiestnenia. Všetky ostatné členské štáty by v prípade Grécka, ako aj Talianska prinajmenšom mali pokračovať vo svojom súčasnom každomesačnom úsilí.

2.2 Opatrenia potrebné na urýchlenie premiestnení Identifikácia a registrácia migrantov na účely premiestnenia: Taliansko musí vynaložiť väčšie úsilie s cieľom urýchliť premiestňovanie Ako bolo uvedené v predchádzajúcich správach, Grécko dokončilo registráciu („predkladanie žiadosti o medzinárodnú ochranu“) všetkých osôb, na ktoré sa vzťahovala predregistrácia, vrátane osôb oprávnených na premiestnenie. K 12. máju predložilo žiadosť o premiestnenie v rámci mechanizmu premiestňovania celkovo 27 146 osôb; premiestnených už bolo 12 707 osôb a 12 385 osôb ešte stále treba premiestniť. Hoci do 26. septembra 2017 môžu byť ešte zaregistrovaní ďalší žiadatelia o premiestnenie a niektorí žiadatelia môžu byť z mechanizmu premiestňovania vylúčení, predpokladá sa, že počet osôb registrovaných na účely premiestnenia zostane stabilný. Taliansko doteraz zaregistrovalo na premiestnenie približne 8 300 osôb, z ktorých bolo premiestnených už 5 711 osôb. Podľa talianskych orgánov na registráciu čaká ďalších 700 žiadateľov. Okrem toho v roku 2017 prišlo do Talianska viac ako 1 100 Eritrejčanov, ktorí by takisto mali byť zaregistrovaní na premiestnenie. V samotnom roku 2016 však do Talianska prišlo približne 20 700 Eritrejčanov. Je dôležité zabezpečiť, aby všetci migranti oprávnení na premiestnenie, ktorí prišli a prichádzajú do Talianska cez hotspoty a iné prístavy vylodenia, boli včas zaregistrovaní na premiestnenie. Taliansko by preto malo akútne a priebežne urýchliť postupy na identifikáciu a registráciu všetkých oprávnených na premiestnenie. Na tento účel by Taliansko malo zvýšiť svoju registračnú kapacitu v miestnych prefektúrach (Questura) a kapacitu a počet pracovníkov, ktorí v dublinskej jednotke spracúvajú žiadosti a žiadosti o prevzatie na účely premiestnenia, v prípade potreby s podporou Európskeho podporného úradu pre azyl (EASO). Taliansko by takisto malo plne využiť svoju územnú správu a existujúce tímy úradu EASO, aby oslovilo, informovalo a registrovalo na účely premiestnenia veľký počet oprávnených migrantov, ktorí sú umiestnení mimo pôvodných centrál premiestňovania. Na tento účel by sa malo vynaložiť úsilie o zvýšenie informovanosti o mechanizme premiestňovania v miestnych prefektúrach (Questura) a v prijímacích centrách. Takisto je nevyhnutné, aby všetky osoby oprávnené na premiestnenie, ktoré prichádzajú do Talianska cez hotspoty alebo iné prístavy vylodenia, boli organizovane nasmerované do konkrétne určených centrál premiestňovania, ako sa predpokladá v pláne Talianska. Súčasná prax, keď sú migranti oprávnení na premiestnenie rozptýlení na celom talianskom území, zatiaľ čo určené centrály premiestňovania sú často málo využívané, lebo sa v nich nachádza väčšina migrantov štátnych príslušností neoprávnených na premiestnenie, komplikuje registráciu na premiestnenie a spôsobuje logistické problémy v posledných fázach postupu premiestnenia, a to najmä so zreteľom na zabezpečenie riadnej zdravotnej kontroly pred uskutočnením presunu. Taliansko nedávno vynaložilo úsilie na centralizáciu posledných fáz postupu premiestnenia do niekoľkých centier a presun žiadateľov o premiestnenie 10 dní pred odchodom do prijímacích centier v Ríme alebo jeho blízkosti. Je to vítaný krok, ktorý však treba ďalej systematizovať a dopĺňať s všeobecne centralizovanejším systémom prijímania žiadateľov o premiestnenie. S cieľom podporiť Taliansko v tomto úsilí Komisia nedávno pridelila 15,33 milióna EUR na núdzovú pomoc v rámci Fondu pre azyl, migráciu a integráciu na poskytovanie ubytovania, potravín, zdravotnej starostlivosti a jazykovej a kultúrnej mediácie. Touto pomocou sa podporí aj poskytovanie informácií o premiestnení pre osoby ktoré sú oprávnené na účasť v systéme. Preto je teraz dôležité zaistiť, aby všetky oprávnené osoby zaregistrované na premiestnenie boli účinne a rýchlo premiestnené. Postup priraďovania: Členské štáty dosahujú pokrok, treba však väčšie úsilie, najmä pokiaľ ide o zraniteľných žiadateľov Dňa 23. mája bude v Grécku uvedený do prevádzky nástroj úradu EASO na priraďovanie, ktorý bude spracúvať vysoký počet prípadov a zrýchli identifikáciu žiadateľov, ktorí by mohli byť premiestnení do konkrétneho členského štátu, čím tento nástroj prispeje k zvýšeniu efektívnosti postupu priraďovania. Ako však bolo uvedené v predchádzajúcej správe, aby bol nástroj účinný, mali by členské štáty Komisii oznámiť preferencie, ktoré sú dostatočne pružné. Okrem toho sa niektoré členské štáty vyzývajú, aby svoje mesačné prísľuby zvýšili, čím sa pre postup priraďovania zabezpečí dostatočný počet prísľubov (pri ktorom Taliansko a Grécko priraďujú jednotlivým žiadateľom konkrétny členský štát). Belgicko (podľa svojho oznámenia), Španielsko a Chorvátsko by v tejto súvislosti mali výrazne zvýšiť svoje mesačné prísľuby pre Taliansko a Grécko, zatiaľ čo Nemecko, Rumunsko a Slovensko by mali výrazne zvýšiť svoje mesačné prísľuby pre Grécko; Francúzsko by malo výrazne zvýšiť svoje prísľuby pre Taliansko a predkladať ich mesačne a zároveň by malo pokračovať vo svojom úsilí, ktoré v súčasnosti každý mesiac vyvíja v súvislosti s Gréckom.

všetky členské štáty by sa mali vyvarovať vylúčenia zraniteľných žiadateľov zo svojich preferencií, pretože tí by mali byť premiestnení prednostne. V tejto súvislosti je vítané, že sa niektoré členské štáty, ako napr. Španielsko zameriavajú na obzvlášť zraniteľných žiadateľov. Takisto je nevyhnutné, aby členské štáty vytvorili kapacitu na ubytovanie obzvlášť zraniteľných žiadateľov. Všetky členské štáty by mali byť pripravené prijať všetky typy migrantov (početné rodiny, slobodní muži) a spravodlivý diel zraniteľných žiadateľov vrátane maloletých osôb bez sprievodu a osôb s vážnymi zdravotnými problémami. Skrátenie času vybavovania žiadostí členskými štátmi premiestnenia: Členské štáty naďalej vyvíjali úsilie o celkové skrátenie času vybavovania žiadostí o premiestnenie. Niektoré oneskorenia však najmä v niektorých členských štátoch a pridružených krajinách (Belgicko, Nemecko, Litva, Rumunsko, Španielsko a Švajčiarsko) pretrvávajú, v prípade ktorých sú nevybavené žiadosti z predchádzajúcich prísľubov (čo znamená, že vybavenie žiadostí trvá viac než mesiac namiesto lehoty 10 pracovných dní stanovenej v protokoloch o premiestňovaní). Členské štáty sa celkovo vyzývajú, aby svoju kapacitu na vybavovanie žiadostí o premiestnenie zvýšili a odpovede posielali v lehote 10 pracovných dní stanovenej v protokoloch o premiestňovaní. Prekonanie operačných prekážok S počtom 4 000 osôb čakajúcich na presun v Grécku a 1 388 osôb v Taliansku sa oneskorenia pri presunoch v porovnaní s predchádzajúcim vykazovaným obdobím znížili, v postupe premiestnenia však zostávajú hlavnou prekážkou. Členské štáty s obmedzenou prijímacou kapacitou (Írsko, Fínsko a Portugalsko) sa zameriavali na vyriešenie týchto problémov. Pokrok sa dosiahol aj pokiaľ ide o množstvo a kvalitu poskytovaných informácií a programy kultúrnej orientácie. Medzinárodná organizácia pre migráciu (IOM) okrem osvedčených postupov vyzdvihnutých v predchádzajúcej správe zorganizovala špecifické školenie pre styčných úradníkov v Grécku zamerané na zlepšenie poskytovania programov kultúrnej orientácie. Toto školenie prinieslo úspech, a preto ho IOM zorganizuje aj v Taliansku. Väčšina členských štátov už poskytla úradu EASO svoje informačné materiály, ktoré EASO v súčasnosti skúma a podľa potreby navrhuje zlepšenia. Úrad EASO takisto dokončil nový leták o premiestňovaní, ktorý sa zameriava na práva aj povinnosti žiadateľov. Bude treba, aby úradu EASO členské štáty pomohli nový leták rozširovať, a to nielen do hotspotov a prijímacích centier v Grécku a Taliansku, ale po celom území členských štátov premiestnenia. Úrad EASO takisto dokončil špecifické video o premiestnení do Portugalska so zameraním na Eritrejčanov. Výzvu naďalej predstavujú dodatočné bezpečnostné kontroly, vrátane pohovorov, ktoré uskutočňujú niektoré členské štáty premiestnenia a pridružené krajiny (najmä Estónsko, Írsko a Švajčiarsko). Grécko a Taliansko majú povinnosť vykonávať s podporou agentúr EÚ pred zaslaním žiadosti o premiestnenie potrebné bezpečnostné kontroly žiadateľov. Členské štáty, ktoré chcú vykonávať dodatočné bezpečnostné kontroly systematicky, by mali preukázať pružnosť a s Gréckom a Talianskom nájsť vzájomne prijateľné riešenia o ich organizácii, aby sa proces premiestňovania nespomalil. Tieto riešenia ďalej prispejú k zlepšeniu vzájomnej spolupráce a zvýšeniu tempa premiestňovania z Talianska a Grécka do všetkých ostatných členských štátov. Akékoľvek dodatočné bezpečnostné kontroly vrátane bezpečnostných pohovorov by sa mali uskutočniť v rámci lehoty 10 pracovných dní dohodnutej v protokoloch o premiestňovaní. V tejto súvislosti sa členské štáty vyzývajú, aby nasledovali príklad dobrej spolupráce medzi Holandskom, Francúzskom a Gréckom, ktorá zaisťuje, že premiestnenie sa môže uskutočniť v danom časovom rámci. Dôležitým prvkom v tejto súvislosti je zabezpečiť, aby sa primeraná kapacita na vedenie pohovorov dosiahla čo najskôr. Okrem toho sa v poslednom aprílovom týždni uskutočnilo 70 % letov. Ako bolo uvedené v predchádzajúcej správe je žiaduce, aby boli členské štáty premiestnenia pružnejšie a aby zlepšili vzájomnú koordináciu počnúc zasielaním akceptácií až po organizáciu letov. Komisia zorganizuje stretnutie 19. mája v Aténach na pomoc organizácii IOM a gréckym orgánom pri prekonávaní týchto výziev logistickej koordinácie.

2.3 Vymedzenie pojmu maloletá osoba bez sprievodu: pokrok v Grécku prvé kroky v Taliansku Komisia vo svojom oznámení o ochrane migrujúcich detí z 12. apríla 2017, v ktorom sa stanovujú opatrenia, ktoré sa majú urýchlene vykonať, aby sa posilnila ochrana migrujúcich detí, pripomenula, že je dôležité, aby členské štáty zintenzívnili svoje prísľuby na premiestnenie, a to osobitne pre deti bez sprievodu a odlúčené deti. V Grécku bolo k 15. máju premiestnených z počtu 576 maloletých bez sprievodu oprávnených na premiestnenie 359 takýchto osôb. Od poslednej správy ponúkli miesta pre túto kategóriu zraniteľných žiadateľov viaceré členské štáty. Členské štáty sa vyzývajú, aby podľa potreby naďalej poskytovali miesta na premiestnenie registrovaných odlúčených maloletých osôb a nasledovali príklad Fínska, ktoré v súvislosti so zosobášenými deťmi prejavuje čo najväčšiu pružnosť. Členské štáty by mali v tejto súvislosti preskúmať spôsoby uľahčenia premiestňovania maloletých osôb v manželskom stave, a to vždy v súlade s najlepšími záujmami dieťaťa. Nemecko v nadväznosti na odporúčania z predchádzajúcej správy v súčasnosti prejavuje väčšiu pružnosť, pokiaľ ide o preukázanie širších rodinných väzieb, najmä vo vzťahu k deťom odlúčeným od rodičov.

V roku 2016 prišiel do Talianska rekordný počet maloletých osôb bez sprievodu – 25 772 (91,6 % z celkového počtu 28 129 maloletých osôb), z toho 3 806 Eritrejčanov, 218 Sýrčanov, 394 Iračanov a 13 Jemenčanov (štátne príslušnosti oprávnené na premiestnenie). K 11. máju 2017 prišlo do Talianska ďalších 5 602 maloletých osôb bez sprievodu, z ktorých približne 250 má štátnu príslušnosť oprávnenú na premiestnenie. Prvé premiestnenie maloletých osôb bez sprievodu z Taliansku sa uskutočnilo počas vykazovaného obdobia. Dve maloleté osoby bez sprievodu boli premiestnené do Holandska v apríli a máji a niekoľko ďalších žiadostí je predmetom skúmania. Na dosiahnutie tohto cieľa je potrebné, aby sa pokračovalo v účinnej medziinštitucionálnej spolupráci talianskych orgánov na národnej aj miestnej úrovni, ako aj v podpore tímu Komisie v Taliansku úradu EASO a organizácie IOM. Taliansko by teraz malo vychádzať zo skúseností týchto prvých premiestnení a štandardizovať postupy, ktoré v plnej miere umožnia premiestňovanie maloletých osôb bez sprievodu, ako aj uľahčiť rýchle určenie opatrovníkov pre takéto osoby, aby im bola poskytnutá pomoc pri možnom žiadaní o medzinárodnú ochranu a ak je to vhodné, aby boli nasmerované na premiestnenie. Rýchle určenie opatrovníkov a prioritné premiestňovanie sú v oznámení o ochrane migrujúcich detí označené ako naliehavé opatrenia. Primerané poskytovanie informácií o premiestňovaní je kľúčové a malo by byť vždy zaručené v prístavoch vylodenia, ako aj v prijímacích centrách pre všetky maloleté osoby bez sprievodu. Pri posudzovaní najlepších záujmov každého oprávneného dieťaťa by opatrovníci mali vždy zvážiť možnosť premiestnenia. S cieľom uľahčiť postupy, ako už bolo uvedené v predchádzajúcich správach, by Taliansko malo zvážiť určenie jedného alebo viacerých špecializovaných zariadení pre maloleté osoby bez sprievodu. Úrad EASO môže pomôcť pri poskytovaní informácií, registrácii žiadostí a posúdení najlepších záujmov dieťaťa. Členské štáty by vo svojich prísľuboch mali ďalej vytvárať miesta pre maloleté osoby bez sprievodu a talianskym orgánom poskytovať konkrétne informácie o plánovanom prijímaní. 3Presídľovanie Podľa nedávno zverejnených údajov Eurostatu členské štáty EÚ prijali v roku 2016 prostredníctvom vnútroštátnych a multilaterálnych systémov viac ako 14 205 presídlených utečencov. Ide o významný pokrok v porovnaní s rokom 2015, keď bolo presídlených 8 155 osôb a s rokom 2014, keď bolo presídlených 6 550 osôb. K zvýšeniu počtu premiestnených osôb došlo súčasne s prvým úplným rokom vykonávania systémov presídľovania na úrovni EÚ a potvrdzuje sa tým význam a potenciál posilnenej spolupráce a koordinácie na úrovni EÚ v oblasti presídľovania. Ďalší pokrok sa zaznamenal pri vykonávaní záverov z 20. júla 2015, keďže sa už dokončili viac ako dve tretiny z 22 504 dohodnutých presídlení. Od 10. apríla 2016 bolo v rámci systému presídlených 671 osôb, najmä z Turecka, Jordánska a Libanonu. Do 12. mája 2017 bolo presídlených 16 163 osôb do 21 štátov (Belgicko, Česká republika, Dánsko, Estónsko, Fínsko, Francúzsko, Holandsko, Island, Írsko, Lichtenštajnsko, Litva, Lotyšsko, Nemecko, Nórsko, Portugalsko, Rakúsko, Spojené kráľovstvo, Španielsko, Švajčiarsko, Švédsko a Taliansko). Svoje prísľuby splnilo už sedem členských štátov (Estónsko, Fínsko, Nemecko, Holandsko, Írsko, Spojené kráľovstvo a Švédsko, ako aj tri pridružené krajiny (Island, Lichtenštajnsko a Švajčiarsko). Hoci presídlenia uskutočňuje viac členských štátov než v predchádzajúcich rokoch, v rámci tohto systému desať členských štátov zatiaľ nepresídlilo ani jednu osobu. Je čoraz otáznejšie, či členské štáty s veľkými rozdielmi medzi svojimi záväzkami a ich skutočným plnením budú schopné svoje záväzky splniť. Väčšina štátov zapojených do tohto systému s cieľom vykonávať závery z 20. júla 2015 uviedla, že ich úsilie v oblasti presídľovania bolo zamerané predovšetkým, ale nie výlučne, na Sýrčanov v Jordánsku, Libanone a Turecku. To zahŕňa úsilie členských štátov zamerané na presídlenie Sýrčanov z Turecka na základe vyhlásenia EÚ a Turecka z 18. marca 2016. Od 4. apríla 2016 bolo z Turecka v rámci presídľovacej časti vyhlásenia EÚ a Turecka presídlených 5 695 Sýrčanov. Od posledného vykazovaného obdobia bolo v rámci tohto mechanizmu presídlených 1 077 Sýrčanov a zostávajúci počet všetkých prísľubov v súčasnosti predstavuje 25 040 osôb. Presídlenie na základe vyhlásenia EÚ a Turecka sa doposiaľ uskutočnilo do Belgicka, Estónska, Fínska, Francúzska, Holandska, Litvy, Lotyšska, Luxemburska, Nemecka, Portugalska, Rakúska, Španielska, Švédska a Talianska. Okrem toho od 4. apríla 2016 presídlilo Nórsko z Turecka 521 Sýrčanov. Členské štáty uskutočňujúce presídlenia na základe vyhlásenia EÚ a Turecka úspešne pokračujú v príprave na ďalšie operácie vrátane misií do Turecka na účely pohovorov s kandidátmi na presídlenie. V rámci systému teraz začalo presídľovať Rakúsko a Rumunsko v súčasnosti pripravuje svoje prvé presídlenia. Chorvátski experti sa zúčastnili ako pozorovatelia na belgickej overovacej misii v Ankare. Je to príklad spolupráce skúsených a začínajúcich členských štátov presídlenia, ktorú Komisia podporuje a ktorá by sa mala ďalej rozširovať. Sú však aj členské štáty, ktoré od Úradu vysokého komisára Organizácie Spojených národov pre utečencov (UNHCR) dostali spisy už v lete 2016, ale v nadväznosti na ne neprijali žiadne opatrenia (Bulharsko a Česká republika). Okrem toho sú členské štáty, ktoré neuskutočnili žiadne presídlenie ani neprijali dostatočné opatrenia na presídlenie z Turecka (Cyprus, Dánsko, Grécko, Írsko, Maďarsko, Malta, Poľsko, Slovensko, Slovinsko a Spojené kráľovstvo). Tieto členské štáty sa vyzývajú, aby prispeli k vykonávaniu vyhlásenia EÚ a Turecka. S cieľom podporiť proces presídľovania podľa vyhlásenia EÚ a Turecka a diskutovať o prebiehajúcich operáciách delegácia EÚ v Ankare naďalej uskutočňuje týždenné stretnutia s generálnym riaditeľstvom pre riadenie migrácie Turecka. Delegácia EÚ sa taktiež týždenne stretáva s členskými štátmi, ako aj úradom UNHCR a organizáciou IOM s cieľom prerokovať operačné aktuality, skontrolovať dosiahnutý pokrok a identifikovať problémové miesta.